Noordwes: Rubberkoëls verdryf grondbesetters | Netwerk24
Deur Marietjie Gericke 15 Augustus 2020 20:48
'n Groep grondbesetters is glo sedert Donderdag met minibusse na Kroondal in Rustenburg vervoer. Foto: Verskaf
Fanie du Toit, LP van die VF Plus, sê die mense het reeds Donderdag by Kroondal private grond begin beset.
Grondeienaars is opgespoor en hulle het opdrag gegee dat 'n uitsettingsbevel bekom moet word om die betreders te verwyder. Die hofbevel is op die betreders beteken en hulle moes die gebied verlaat. Alle tydelike strukture, asook bakens wat deur die besetters aangebring is vir die uitmeet van erwe, is Vrydag verwyder en deur die loop van die nag het polisie- en ander patrollies gekeer dat mense weer die grond betree.
Du Toit sê die situasie was Saterdagoggend baie gespanne. "Daar was weer mense en hulle was baie ongelukkig oor die polisie se optrede die vorige dag."
Volgens Du Toit het die polisie Saterdag rubberkoeëls gebruik om van die grondbesetters te verwyder.
Du Toit sê die VF Plus "skryf die onaanvaarbare gedrag toe aan populistiese politieke uitsprake wat tot die roekelose optrede lei. Dit kan nie geduld word nie."
Hy sê die VF Plus moedig mense aan om by burgerorganisasies en veiligheidsnetwerke aan te sluit.
Intussen sê die polisie in Rustenburg die situasie in Kroondal word reeds sedert Woensdag gemonitor.
"Die stasiekommissaris was voortdurend in gesprek met die plaaslike AfriForum-verteenwoordiger, Dawie Odendaal, en daar is voorkom dat strukture opgerig word," sê kapt. Elsabé Augoustides, polisiewoordvoerder.
Sy sê twee grondeienaars het met regsprosedure begin.
Augoustides sê die polisie het vanoggend opgetree om 'n groep van ongeveer 70 mense te verdryf wat begin klippe gooi het en 'n vragmotor beskadig het.